
স্বাগতম 

শিশুদের হসপিসের কথা বললে আপনার মনে কী ভেসে ওঠে?  
আমরা কী করি, কীভাবে পরিবারগুলোকে সাহায্য করি এবং আমাদের মূল উদ্দেশ্য কী, তা জানলে আপনি হয়তো অবাক হবেন। 
আমরা যে সেবাগুলো দিয়ে থাকি, সে সম্পর্কে তথ্য জানাতে এই প্রকাশনাটি তৈরি করা হয়েছে। 
আমরা এই প্রচলিত ভুল ধারণাটি দূর করতে চাই যে, শিশুদের হসপিস শুধু জীবনের শেষ সময়ের যত্নের জন্য। জীবনের শেষ সময়ে অসাধারণ মানের যত্ন দেওয়া আমাদের দায়িত্বের একটি মৌলিক অংশ হলেও ফ্রান্সিস হাউস নবজাতক, শিশু, তরুণ-তরুণী ও তাদের পরিবারের পাশে থাকে তাদের পুরো যাত্রাজুড়ে, যাতে তারা যথাসম্ভব পরিপূর্ণভাবে জীবনযাপন করতে পারে। আয়ু সংক্ষিপ্ত করে দেয় এমন বা প্রাণঘাতী অসুস্থতায় ভুগছে, এমন সন্তানের যত্ন নিচ্ছেন যেসব পরিবার, তাদের আমরা কতভাবে সহায়তা করি, সে কথা সবার কাছে পৌঁছে দিতে চাই। কিছু পরিবারের ক্ষেত্রে এই অত্যন্ত প্রয়োজনীয় যত্ন ও সহায়তা বছরের পর বছর চলে, আবার কারও ক্ষেত্রে তা হয়তো কয়েক মাস, কয়েক সপ্তাহ বা কয়েক দিনের।
আমাদের হসপিস দক্ষিণ ম্যানচেস্টারের ডিডসবারিতে অবস্থিত। এখান থেকে আমরা যেকোনো সময়ে গ্রেটার ম্যানচেস্টার জুড়ে শত শত পরিবারকে সহায়তা দিই।  আমাদের কর্মীরা হসপিসে কাজ করেন, আবার পরিবারগুলোর বাড়িতে এবং কমিউনিটির অন্য যেসব জায়গায় আমাদের প্রয়োজন হয়, সেখানেও যান, হাসপাতালও এর মধ্যে পড়ে।  
আমাদের দরজা বছরের ৩৬৫ দিনই খোলা থাকে। অত্যন্ত দক্ষ পেশাদার কর্মী ও স্বেচ্ছাসেবকদের একটি দল ছাড়া আমরা যা করছি, তা করা সম্ভব হতো না।  আমরা যুক্তরাজ্যের জাতীয় স্বাস্থ্য সেবা (NHS)-এর কর্মী ও সেবাগুলোর সঙ্গে অংশীদারিত্বে কাজ করি; তবে আমরা একটি স্বাধীন দাতব্য সংস্থা, যার তহবিল মূলত দাতাদের অনুদান থেকে আসে। 
আশা করি আমাদের সম্পর্কে আরও জেনে আপনার ভালো লাগবে।  
আমাদের সহায়তার জন্য কাউকে কীভাবে রেফার করতে হয় তা জানতে চাইলে, কিংবা আপনার কোনো প্রশ্ন থাকলে, অনুগ্রহ করে আমাদের সঙ্গে যোগাযোগ করুন। আপনার কাছ থেকে শোনার অপেক্ষায় থাকব।


র‍্যাচেল টেইলর, প্রধান নির্বাহী, ফ্রান্সিস হাউস চিলড্রেনস হসপিস

আমাদের সম্পর্কে 
আমরা যা দিয়ে থাকি 
পরিবারগুলো তাদের যাত্রাপথে যেখানেই থাকুক না কেন, আমাদের লক্ষ্য তাদের পাশে থাকা।  
আমাদের সেবাগুলো বিভিন্ন ধরনের চাহিদা পূরণের জন্য সাজানো হয়েছে, ব্যবহারিক সহায়তা ও বিশেষায়িত স্বাস্থ্যসেবা থেকে শুরু করে মানসিক সুস্থতা ও পারিবারিক অনুষ্ঠান পর্যন্ত। 
আমরা কী করি, তার একটি সংক্ষিপ্ত ধারণা এখানে দেওয়া হলো।  এই সেবাগুলো সম্পর্কে আরও বিস্তারিত জানতে পড়তে থাকুন। এ ছাড়া, আপনার সবচেয়ে আগ্রহের সেবাগুলো দ্রুত খুঁজে পেতে এই ব্রোশিওরের পাশে থাকা রঙিন ট্যাবগুলো ব্যবহার করতে পারেন।
কিছুটা বিশ্রাম ও শক্তি ফিরে পাওয়ার সুযোগ 

বাড়িতে ও কমিউনিটিতে পরিচর্যা


বিশেষায়িত স্বাস্থ্যসেবা

মানসিক সহায়তা 

সাইকোথেরাপি

পুরো পরিবারের জন্য সহায়তা

পরিপূরক থেরাপি


জীবনের শেষ পর্যায়ের পরিচর্যা

শোক-সহায়তা

পারিবারিক অনুষ্ঠান
------------------------------------------------------------------------------------------------------------


আমরা কাদের সাহায্য করতে পারি
“ফ্রান্সিস হাউস পুরো পরিবারের জন্য আরাম করার ও আনন্দ উপভোগ করার একটি জায়গা, বাড়ির বাইরেও যেন এক নিজের বাড়ি, যেখানে তারা সহায়তা ও সহমর্মিতা খুঁজে পায়।”
ফ্রান্সিস হাউস গ্রেটার ম্যানচেস্টার জুড়ে সেইসব পরিবারকে সেবা ও সহায়তা প্রদান করে, যারা গুরুতর অসুস্থ কোনো নবজাতক, শিশু, কিশোর বা তরুণ প্রাপ্তবয়স্কের যত্ন নিচ্ছেন।  
ফ্রান্সিস হাউসে ভর্তির শর্ত হলো, শিশুর এমন একটি অসুস্থতা থাকতে হবে যা তার আয়ু সংক্ষিপ্ত করে দেয় বা প্রাণঘাতী, ফলে তার প্রত্যাশিত আয়ু স্বাভাবিকের চেয়ে কম; এবং তাকে তার ১৬তম জন্মদিনের আগেই রেফার ও গৃহীত হতে হবে।  ১৬-১৮ বছর বয়সী কিশোর-কিশোরীদেরও আমরা গ্রহণ করতে পারি, যাদের জীবনের শেষ পর্যায়ের পরিচর্যার প্রয়োজন। 

একবার গৃহীত হলে, সেই তরুণ-তরুণী যত দিন চান, আমাদের কাছ থেকে সেবা নিতে পারেন, কারণ এর কোনো ঊর্ধ্ব বয়সসীমা নেই।  চিকিৎসাবিজ্ঞানের অগ্রগতির কারণে, আয়ু সংক্ষিপ্ত করে দেয় এমন অসুস্থতা নিয়েও এখন অনেক শিশু আগের চেয়ে অনেক বেশি দিন বেঁচে থাকতে পারছে এবং আমরা যাদের সহায়তা করি, তাদের অনেকেই এখন তরুণ প্রাপ্তবয়স্ক।

কোনো শিশু বা তরুণ-তরুণীকে কীভাবে রেফার করতে হয়, তা জানতে পিছনের পৃষ্ঠাটি দেখুন।

-----------------------------------------------------------------------------------------------------------------



আমাদের দৃষ্টিভঙ্গি
“এটা এমন এক জায়গা, যেখানে এসে আপনি আবার মনে করতে পারেন যে চিকিৎসাগত কাজ করা একজন নার্স হওয়ার বদলে মা, বাবা বা অভিভাবক হওয়া আসলে কেমন লাগে।”
হসপিস কেয়ার গড়ে উঠেছিল সামগ্রিক পরিচর্যার ধারণা থেকে, অর্থাৎ একজন মানুষের শারীরিক, মানসিক ও আধ্যাত্মিক, এই বিস্তৃত সব চাহিদা পূরণের চেষ্টা। ফ্রান্সিস হাউসে আমরা শিশু বা তরুণ-তরুণীর যত্ন নিই, আর তার চেয়েও গুরুত্বপূর্ণ, যারা তাদের ভালোবাসেন ও দেখাশোনা করেন, সেই মানুষদেরও যত্ন নিই।
আমরা বিশেষায়িত স্বাস্থ্যসেবা, মানসিক সহায়তা, বাস্তব সহায়তা, পরামর্শ ও বন্ধুত্ব সেবা প্রদান করি। শিশু ও তাদের পরিবারকে একই রকম পরিস্থিতিতে থাকা অন্যদের সঙ্গে যুক্ত হতে সাহায্য করি, বাড়ির মতো আরামদায়ক এক পরিবেশ দিয়ে। অভিভাবকদের যত্নের দায়িত্ব থেকে খানিকটা বিরতি দিতে সাহায্য, পরামর্শ ও অত্যন্ত প্রয়োজনীয় ছুটি দিই।
আমরা সব ধর্মের এবং কোনো ধর্মে বিশ্বাস না-করা মানুষদের সমানভাবে সহায়তা ও সম্মান করি।
আমাদের কর্মীরা চিকিৎসার ধারাবাহিকতা ও সমন্বিত পরিচর্যা নিশ্চিত করতে অন্যান্য স্বাস্থ্যসেবা পেশাজীবীদের সাথে অংশীদারিত্বে কাজ করেন।
আমাদের লক্ষ্য, গুরুতর অসুস্থ শিশু, তরুণ-তরুণী এবং তাদের চারপাশের মানুষদের সাহায্য করা, যাতে তারা তাদের সাধ্যমতো পরিপূর্ণ জীবনযাপন করতে পারে এবং যতটা সম্ভব তাদের ইচ্ছা ও স্বপ্ন পূরণ করতে পারে।
------------------------------------------------------------------------------------------------------


বিশেষায়িত স্বাস্থ্যসেবা 

ফ্রান্সিস হাউসে পরিবারগুলো বিভিন্ন স্বাস্থ্যসেবা পেশাদারের সেবা পায়, যারা আমাদের সহায়তাপ্রাপ্ত শিশু ও তরুণ-তরুণীদের বোঝেন এবং তাদের সঙ্গে ভালোভাবে পরিচিত হন।
চিকিৎসার ধারাবাহিকতা নিশ্চিত করতে আমাদের চিকিৎসক ও নার্সরা হাসপাতালসহ অন্যান্য চিকিৎসা পেশাজীবীদের সাথে নিয়মিত যোগাযোগ রাখেন। প্রতিটি শিশুর অবস্থা সম্পর্কে কর্মীদের সর্বদা অবগত রাখা হয়, যাতে সেবা সমন্বিত ও নিরাপদ থাকে।
শিরায় ওষুধ প্রয়োগ, কৃত্রিম শ্বাসপ্রশ্বাস, ট্র্যাকিওস্টমি ও গ্যাস্ট্রোস্টমি পরিচর্যাসহ বিশেষায়িত ক্লিনিক্যাল পদ্ধতি পরিচালনায় আমাদের নার্সরা প্রশিক্ষিত। আমরা যদিও সরাসরি কোনো জরুরি চিকিৎসার (acute care) হাসপাতাল নই, তবুও যেকোনো জরুরি পরিস্থিতি মোকাবিলা করতে আমরা শতভাগ প্রস্তুত।
আমরা পরিবারগুলোকে তাদের বর্তমান পরিস্থিতি সামলাতে এবং সন্তানের অসুস্থতা যত অগ্রসর হয়, সেই অনুযায়ী ভবিষ্যতের পরিকল্পনা করতে সাহায্য করি।
আমাদের দলে রয়েছেন:
· বিশেষজ্ঞ নার্স ও পরিচর্যাকারী, যারা শিশু ও তরুণ-তরুণীদের সরাসরি বিশেষায়িত সেবা দেন এবং তাদের পরিবারকে সহায়তা প্রদান করেন
· সপ্তাহের ৭ দিনই চিকিৎসকরা কল-এ প্রস্তুত থাকেন, এবং প্রতিদিন পরিদর্শনে এসে সেবার সমন্বয় করেন, রোগ নির্ণয়ে সহায়তা করেন, পরামর্শ দেন ও ওষুধ ব্যবস্থাপনা করেন
· সাইকোথেরাপিস্টরা তরুণ-তরুণী ও অভিভাবকদের মানসিক স্বাস্থ্য সহায়তা দেন, যা তাদের অনুভূতি বুঝতে, উদ্বেগ কমাতে ও সার্বিক সুস্থতা বাড়াতে সাহায্য করে
--------------------------------------------------------------------------------------------------------------


রেসপাইট কেয়ার (বিরতিকালীন পরিচর্যা) 
“এই ছোট ছোট বিষয়গুলোই আসল কথা।  এখানে পৌঁছালেই মনটা হালকা হয়ে যায়।  আর যখন চলে যান, ওরা ততক্ষণে আপনার সব কাপড় কেচে রেখেছে, বাড়ি ফিরে আর সেই ঝামেলা পোহাতে হয় না।”
আয়ু সংক্ষিপ্ত করে দেয় বা প্রাণঘাতী অসুস্থতার সঙ্গে শুধু গুরুতর অসুস্থ শিশুই বেঁচে থাকে না, তার ভাইবোন, বাবা-মা ও পরিচর্যাকারীরাও এই বাস্তবতার সঙ্গেই বেঁচে থাকেন। জটিল চিকিৎসার বাস্তব চাহিদার পাশাপাশি বড় মানসিক চ্যালেঞ্জও আসে।
শিশু ও তার পরিবারের জন্য রেসপাইট (সাময়িক বিরতি) অনেক বড় পার্থক্য গড়ে দিতে পারে, যা সবাইকে কম একা বোধ করতে, নতুন করে শক্তি ফিরে পেতে এবং সামনে এগিয়ে যেতে আরও সক্ষম করে তোলে।
ফ্রান্সিস হাউসে আমরা জানি, তাদের প্রিয়জন কেমন মানের সেবা পাচ্ছেন, সে বিষয়ে পরিবারগুলোর নিরাপদ ও আত্মবিশ্বাসী বোধ করা প্রয়োজন। আমরা প্রয়োজন অনুযায়ী বাড়িতে ও দিনের বেলায় ভিজিট করি, আর কিছু ক্ষেত্রে অল্প কয়েক দিনের জন্য থাকারও ব্যবস্থা করি।  আমরা পরিবারগুলোর সঙ্গে দৃঢ় সম্পর্ক গড়ে তুলি, যাতে সময়ের সঙ্গে সঙ্গে সবাই আমাদের সঙ্গে সহজ হয়ে ওঠে। শিশুদের জন্য আরামদায়ক ঘর এবং পরিবারের জন্য আলাদা, স্বয়ংসম্পূর্ণ আবাসনেরও ব্যবস্থা আছে আমাদের, যাতে সন্তানের কাছাকাছি থেকেও পরিবার যত্নের দায়িত্ব থেকে কিছুটা রেসপাইট (বিরতি) পেতে পারে।   
যেসব পরিবার বেড়াতে আসেন বা থাকেন, তারা এখানে পাবেন:
· একটি বন্ধুত্বপূর্ণ, বাড়ির মতো পরিবেশ, যা হাসপাতাল থেকে একেবারেই আলাদা
· শিশুর চিকিৎসাগত ও মানসিক চাহিদা পূরণে বিশেষজ্ঞ ও ব্যক্তিকেন্দ্রিক যত্ন
· সংক্রমণ নিয়ন্ত্রণ ও চিকিৎসাসেবার উচ্চ মান
· ভাইবোনসহ পুরো পরিবারের জন্য সহায়তা
· একই রকম পরিস্থিতিতে থাকা অন্য পরিবারদের সঙ্গে দেখা করার সুযোগ
---------------------------------------------------------------------------------------------------------------------


দিনের বেলা, বাড়িতে ও কমিউনিটিতে পরিচর্যা 

“সব শিশুরই এমন একটি অসুস্থতা আছে, যা আয়ু সংক্ষিপ্ত করে দেয় বা প্রাণঘাতী।  সেটা আপনি বদলাতে পারবেন না, কিন্তু তারা যে জীবন যাপন করছে, তার মান আপনি বদলে দিতে পারেন।
ফ্রান্সিস হাউস বাড়িতে, কমিউনিটিতে, হাসপাতালে এবং হসপিসেও পরিবারগুলোকে সহায়তা দেয়। এই সেবা দেন অভিজ্ঞ নিবন্ধিত নার্স ও পরিচর্যাকারীরা, যারা হসপিসেও কাজ করেন এবং রেফারেলের পর প্রায়ই পরিবারগুলোর জন্য প্রথম যোগাযোগের মানুষ হন।
আমরা কীভাবে সাহায্য করব তা নির্ভর করে সেই মুহূর্তে প্রতিটি পরিবারের কী প্রয়োজন তার উপর — সেটা হতে পারে পরামর্শ, সরঞ্জামের মতো ব্যবহারিক সহায়তা, কোনো সংকটকালীন পরিস্থিতি মোকাবিলা, কিংবা কেবল একজন অভিভাবকের বিশ্রাম নেওয়ার বা কোনো অ্যাপয়েন্টমেন্টে যাওয়ার সুযোগ, যখন অন্য কেউ পরিচর্যার দায়িত্ব গ্রহণ করে।
আমরা প্রতিটি পরিবারের চাহিদা অনুযায়ী সাজানো সহায়তা প্রদান করি, যার মধ্যে রয়েছে:
· হসপিসে ডে-কেয়ার, যেখানে শিশুরা আমাদের সেন্সরি রুম বা হাইড্রোথেরাপি পুলের মতো সুবিধা ব্যবহার করতে পারে, অথবা সমবয়সীদের সাথে বিভিন্ন কার্যক্রম ও সামাজিক দলে যোগ দিতে পারে
· তীব্র বা দীর্ঘমেয়াদী অসুস্থতার কারণে হাসপাতালে ভর্তির সময় শিশু, তরুণ-তরুণী ও তাদের পরিবারের জন্য সহায়তা
· বিশেষভাবে প্রশিক্ষিত কর্মীদের মাধ্যমে বাড়িতে ডে-কেয়ার ও জীবনের শেষ পর্যায়ের পরিচর্যা 
· সভায় উপস্থিতি ও অন্যান্য স্বাস্থ্যসেবা পেশাজীবীদের সঙ্গে সমন্বয়
· অভিভাবকদের পরামর্শ, সহায়তা ও ভবিষ্যৎ পরিকল্পনার জন্য বাড়িতে ভিজিট
· ব্যবহারিক বিষয়ে সাহায্য এবং অন্য সেবার সন্ধান দেওয়া
-------------------------------------------------------------------------------------------------------------------


থেরাপি ও সহায়তা দল 
“ম্যাসাজ থেরাপি নেওয়া শুরু করার পর থেকে আমি অনুভব করছি, আমার মানসিক ও শারীরিক স্বাস্থ্যের উন্নতি হয়েছে... আমরা যে এই চমৎকার চিকিৎসা ও থেরাপিগুলো পাওয়ার সুযোগ পেয়েছি, তার জন্য সত্যিই কৃতজ্ঞ।”
পরিপূরক থেরাপি
পরিপূরক থেরাপি আমাদের পরিবারগুলোর কাছে এবং আমরা যেসব শিশু ও তরুণ-তরুণীকে সহায়তা করি, তাদের কাছে অত্যন্ত জনপ্রিয়।  এর মধ্যে থাকতে পারে ম্যাসাজ, রিফ্লেক্সোলজি এবং 'হার্টস' (HEARTS: স্পর্শ বা হ্যান্ডস-অন, সহানুভূতি, সুবাস, শিথিলতা, অনুভূতির রূপ ও শব্দভিত্তিক) প্রসেস থেরাপি।
এগুলো আমাদের অন্যান্য সেবাগুলোর পাশাপাশি কাজ করে, শারীরিক, মানসিক ও আবেগগত সুস্থতা উন্নত করতে বাড়তি সহায়তা দেয়।

মানসিক সহায়তা ও দল
“প্রথম যখন এসেছিল, তখনকার তুলনায় অনেক কিশোরের আত্মবিশ্বাসে আমরা বিরাট পরিবর্তন দেখেছি।   আগে তারা আমাদের দিকে ফিরেও তাকাত না, এখন তাদের হাসতে ও গল্প করতে শুনি।  
আমরা তরুণ-তরুণী ও তাদের পরিবারকে এক-এক করে (ওয়ান-টু-ওয়ান) ব্যক্তিগত মানসিক সহায়তা প্রদান করি এবং তারা যা কিছুরই মুখোমুখি হোক না কেন, তাতে সাহায্য করি: ভবিষ্যতের দুশ্চিন্তা, পরিস্থিতির পরিবর্তন, অথবা অসুস্থতা বা পরিচর্যা-সংক্রান্ত নয় এমন মানসিক চাপ ও দুশ্চিন্তা, যা-ই হোক না কেন।
সহায়তা দলগুলো এমন সুযোগ দেয়, যেখানে একই রকম পরিস্থিতিতে থাকা এবং বিষয়টা বোঝেন, এমন মানুষদের সাথে দেখা যায়, মন খুলে কথা বলা যায় এবং অভিজ্ঞতা ভাগ করে নেওয়া যায়। দলগুলো মাঝে মাঝে মেসি প্লে (হাতে-কলমে সৃজনশীল খেলা), সেন্সরি প্লে (ইন্দ্রিয়-উদ্দীপক খেলা), হস্তশিল্প বা একসাথে খাওয়া-দাওয়ার মতো বিভিন্ন কর্মকাণ্ডে অংশ নেয়।
আমরা প্রদান করি:
· শিশু, কিশোর ও তরুণ প্রাপ্তবয়স্কদের জন্য সামাজিক দল, যা আত্মবিশ্বাস ও বন্ধুত্ব গড়ে তোলে
· কাউন্সেলিং বা পরামর্শসেবাসহ এক-এক করে (ওয়ান-টু-ওয়ান) ব্যক্তিগত সহায়তা
· ভাইবোনদের দল, যা তাদের গুরুতর অসুস্থ ভাই বা বোন থাকার বিষয়টি নিয়ে খোলাখুলি ভাবার এবং একই পরিস্থিতিতে থাকা অন্যদের সঙ্গে পরিচিত হওয়ার সুযোগ করে দেয়
· অভিভাবক দল, যার মধ্যে রয়েছে একটি বাবাদের দল এবং একটি দাদা-দাদি/নানা-নানির দল
----------------------------------------------------------------------------------------------------------------


জীবনের শেষ পর্যায়ের পরিচর্যা 
 “আমরা আমাদের মেয়ের খুব কঠিন সময়ে তার পাশে ছিলাম, কিন্তু ফ্রান্সিস হাউস আমাদের কঠিন সময়ে আমাদের পাশে ছিল।
প্রতিটি পরিবার ও শিশু আলাদা, প্রত্যেকের নিজস্ব পছন্দ ও চাহিদা রয়েছে। শিশুর যত্নে যুক্ত অন্যান্য পেশাজীবীদের সঙ্গে আমরা ঘনিষ্ঠভাবে কাজ করি এবং এই কঠিন সময়ে শিশু ও তার পরিবারকে সহায়তা করি।
জীবনের শেষ পর্যায়ের পরিচর্যা আরাম, মর্যাদা ও মানকে কেন্দ্র করে গড়ে ওঠে। আমরা হসপিসে জীবনের শেষ পর্যায়ের পরিচর্যার ব্যবস্থা করি এবং এখানে পারিবারিক থাকার ব্যবস্থাও আছে, যেখানে শিশুর ঘরের কাছেই পুরো পরিবার একসাথে থাকতে পারে।  প্রয়োজনে, শিশু যদি বাড়িতে থাকতে চায়, তা সম্ভব করতে আমরা অন্যান্য স্বাস্থ্যসেবা পেশাজীবীদের সঙ্গেও কাজ করতে পারি।
আমরা প্রদান করি:
· বিশেষায়িত প্যালিয়েটিভ (উপশমমূলক) সেবা, যা স্বস্তি ও উপসর্গ উপশমের ওপর কেন্দ্রীভূত
· মানসিক সহায়তা
· স্মৃতি তৈরি: পরিবারের কাছে যা অর্থবহ মনে হয়, এমন স্মারকচিহ্ন তৈরিতে সাহায্য করা, যেমন হাত ও পায়ের ছাপ
· যেকোনো ধর্মবিশ্বাসের মানুষ বা যারা কোনো ধর্মে বিশ্বাস করেন না, তাদের জন্য ধর্মীয় ও আধ্যাত্মিক সহায়তা, যার মধ্যে পরিবারের নিজস্ব ধর্মীয় সম্প্রদায়ের পক্ষ থেকে সাক্ষাৎ বা আশীর্বাদের ব্যবস্থা করাও রয়েছে
· ব্যবহারিক সাহায্য ও পরামর্শ
রেইনবো রুম
ফ্রান্সিস হাউসে তিনটি রেইনবো রুম আছে, যা বিশেষভাবে তৈরি সেইসব পরিবারের জন্য, যারা চান তাদের সন্তান মৃত্যুর পর অন্ত্যেষ্টিক্রিয়া পর্যন্ত অল্প কিছুদিন হসপিসে থাকুক।  
পরিবারগুলো চাইলে তাদের প্রিয় খেলনা, বিছানার চাদর বা ছবি দিয়ে ঘরটি নিজেদের মতো করে সাজিয়ে নিতে পারে।  
রেইনবো রুমের পাশেই রয়েছে আরামদায়ক লাউঞ্জ, যা পরিবারকে পর্যাপ্ত জায়গা ও গোপনীয়তা দেয় এবং আমাদের বাগান ও অন্যান্য সুযোগ-সুবিধা ব্যবহারের সুযোগ করে দেয়।  পরিবারগুলোর জন্য ঘুমানোর আলাদা ব্যবস্থাও আছে।
পরিবার যেকোনো সময় তাদের সন্তানের সঙ্গে দেখা করতে যেতে পারেন।  পরিবার চাইলে বাড়তি আত্মীয়-স্বজন বা বন্ধুরাও দেখা করার ব্যবস্থা করতে পারেন। প্রয়োজনে অন্ত্যেষ্টিক্রিয়ার আয়োজনে সহায়তা পাওয়া যাবে। 
বাড়িতে বা হাসপাতালে মারা যাওয়া শিশু বা তরুণ-তরুণীরাও রেইনবো রুম ব্যবহার করতে পারে এবং তাদের পরিবার ফ্রান্সিস হাউস থেকে চলমান শোক-সহায়তা পেতে পারে।
-------------------------------------------------------------------------------------------



শোক-সহায়তা 
“শাইনিং স্টারসে তারা একই পরিস্থিতিতে থাকা শিশুদের সঙ্গে দেখা করে… তারা যা কিছুর মধ্য দিয়ে গেছে, তা নিয়ে খোলাখুলি কথা বলতে পারে।  অন্য বন্ধুরা হয়তো তাদের দাদা-দাদি বা এমনকি বাবা-মাকেও হারিয়েছে, কিন্তু খুব কম শিশুই তাদের ভাই বা বোনকে হারিয়েছে।”
আমাদের শোক-সহায়তা দল একটি শিশুর মৃত্যুর পর বাবা-মা, ভাইবোন ও পরিবারের অন্যান্য সদস্যদের সহায়তা করে, তাদের খোলামেলাভাবে কথা বলার এবং ক্ষতি ও শোকের সঙ্গে লড়াই করে এগিয়ে যাওয়ার একটি পরিবেশ দিয়ে।
আমরা প্রদান করি:
· একক বা দম্পতিদের জন্য সেশন, ব্যক্তিগত ও গোপনীয়, ফ্রান্সিস হাউসে অথবা বাড়িতে অনুষ্ঠিত হয় 
· অভিভাবক দল, যা অভিজ্ঞতা বিনিময় এবং একই রকম পরিস্থিতিতে থাকা অন্যদের সঙ্গে সংযুক্ত হওয়ার সুযোগ করে দেয়
· আমাদের প্রশিক্ষিত সাইকোথেরাপিস্টের মাধ্যমে অভিভাবকদের জন্য সাইকোথেরাপি
· শাইনিং স্টারস, ভাইবোনদের জন্য আমাদের বিশেষায়িত শোক-সহায়তা কর্মসূচি এবং শুটিং স্টারস, যা পরবর্তী সময়ে চলমান সহায়তার জন্য তরুণ-তরুণীদের একত্র করে, নতুন করে সংযুক্ত হওয়ার সুযোগ দেয়।  এই কর্মসূচিগুলো শিশু ও তরুণ-তরুণীদের তাদের অনুভূতি বুঝতে এবং তাদের ভাই বা বোনকে স্মরণ করার অর্থবহ উপায় খুঁজে পেতে সাহায্য করে।
· শিশুদের জন্য কাউন্সেলিং, যা দেয় আমাদের শোক-সহায়তা দল বা একজন প্রশিক্ষিত কাউন্সেলর
পরিবারগুলোর জন্য আমাদের বার্ষিক “মেমোরি ডে” অনুষ্ঠানে যোগ দেওয়ার সুযোগও আছে, যেখানে আমরা আমাদের সেবাপ্রাপ্ত শিশুদের পরিবারকে হসপিসে আবার স্বাগত জানাই।  এটি স্মৃতিচারণ, ভাবনা-বিনিময় এবং একই রকম অভিজ্ঞতার মানুষদের সঙ্গে সংযোগ স্থাপনের একটি কোমল ও সহায়ক উপায়। অনেক পরিবার আমাদের জানান, নিজের সন্তানকে সম্মান জানানোর এই সুযোগকে তারা মূল্যবান মনে করেন এবং সঙ্গে সঙ্গে আমাদের সঙ্গে কাটানো সময়ের ইতিবাচক স্মৃতিগুলোও ভাগ করে নিতে পারেন। 
----------------------------------------------------------------------------------------


জেন, ফ্লো ও রিকার্ডোর গল্প
“আমরা আসার আগে আমি ভাবতাম, হসপিস মানে বুঝি জীবনের একদম শেষ সময়ের জন্য। আসলে তা মোটেও নয়, এটা এখনকার জন্য, বর্তমানের জন্য। এটা একটা আনন্দের জায়গায় স্মৃতি তৈরি করা আর অভিজ্ঞতা ভাগ করে নেওয়ার বিষয়। তারা আমাদের সবার জন্যই আছে, শুধু ফ্লোর জন্য নয়।”
ফ্লোর বয়স ১১ বছর, আর সে দারুণ একটা চরিত্র। তার আছে একটা দুষ্টু-মিষ্টি হাসি আর চমৎকার রসবোধ। আড়াই বছর বয়সে তার শনাক্ত হয় লেট ইনফ্যান্টাইল জিএম১ নামের একটি জীবন-সীমিতকারী অবক্ষয়জনিত রোগ। সে হাঁটতে বা কথা বলতে পারে না এবং তার সপ্তাহের ৭ দিন দিনরাত ২৪ ঘণ্টা যত্ন প্রয়োজন। 
ফ্লোর রোগ নির্ণয় হওয়ার পর আমরা যেন হঠাৎ এক নতুন জগতে গিয়ে পড়লাম, আর আমাদের বলা হলো, বাড়ি ফিরে গিয়ে স্মৃতি তৈরি করতে থাকো। কেউ একজন আমাকে ফ্রান্সিস হাউসের কথা বলেছিল। আমি ভেবেছিলাম, এটা খুবই ক্লিনিক্যাল আর হাসপাতালের মতো দেখতে হবে, কিন্তু আসলে তা মোটেও নয়।  সঙ্গে সঙ্গেই জায়গাটা যেন নিজের আরেকটা বাড়ির মতো মনে হলো। 
ফ্রান্সিস হাউস শুধু ফ্লোর জন্যই নয়, একজন মা ও একজন মানুষ হিসেবে, আমার মেয়ের যত্ন নেওয়া আমার নিজের জন্যও পাশে আছে। তারা তার ভাই রিকার্ডোর পাশেও আছে। এটা এমন একটি জায়গা, যেখানে আমরা সবাই একটু বিরতি নিতে ও পরিবেশ বদলাতে যেতে পারি।
ফ্লো সবাইকে খুব ভালোভাবে চেনে। সে অনেক কিছু করার সুযোগ পায়। সে জ্যাকুজিতে যায়, আর এমন সব চমৎকার অভিজ্ঞতা পায়, যা আমি বাড়িতে তাকে দিতে পারি না।  
তারা রিকার্ডোরও ঠিক ততটাই যত্ন নেয়, যতটা ফ্লোর নেয়। তার জন্যও প্রচুর সহায়তা ও সুযোগ আছে।
ফ্রান্সিস হাউসের অন্য পরিবারগুলোও আমাদের মতোই একই যাত্রাপথে আছে। তারা বিষয়টা সত্যিই বোঝে, ওরা আসলেই উপলব্ধি করে। এটা আপনাকে একটু দম ফেলার সুযোগ দেয়।
এটা এমন একটা বিশেষ জায়গা, যা ছাড়া আমরা বাঁচতেই পারতাম না।
--------------------------------------------------------------------------------------------------------------

Francis House Children’s Hospice
390 Parrswood Road, Didsbury, Manchester M20 5NA
হসপিস রিসেপশন: 0161 434 4118 
তহবিল সংগ্রহ সংক্রান্ত তথ্যের জন্য: 0161 443 2200
ইমেইল: ask@francishouse.org.uk 
www.francishouse.org.uk


রেফারেল
আমরা কাদের সাহায্য করতে পারি, সে বিষয়ে তথ্যের জন্য পৃষ্ঠা ৬ দেখুন।  আমাদের সেবার জন্য কাউকে কীভাবে রেফার করবেন, সে সম্পর্কে আরও তথ্য জানতে আমাদের সাথে যোগাযোগ করুন অথবা কিউআর কোডটি স্ক্যান করুন।
francishouse.org.uk/referrals
আমাদের এখানে বেড়াতে আসুন  
আমরা কী করি এবং হসপিসকে সহায়তা করতে আপনি কীভাবে যুক্ত হতে পারেন, সে সম্পর্কে আরও তথ্যের জন্য কিউআর কোডটি স্ক্যান করুন।
francishouse.org.uk
আমাদের ভিডিও
আমরা কীভাবে পরিবারগুলোকে সহায়তা করি, আপনি সে বিষয়ে একটি ভিডিও দেখতে পারেন। 
francishouse.org.uk/watch-our-video
ফ্রান্সিস হাউস ফ্যামিলি ট্রাস্ট ইংল্যান্ড ও ওয়েলসে একটি নিবন্ধিত দাতব্য সংস্থা (চ্যারিটি নম্বর 328659) এবং গ্যারান্টির মাধ্যমে দায়সীমিত একটি কোম্পানি (company limited by guarantee) হিসেবে ইংল্যান্ড ও ওয়েলসে নিবন্ধিত (কোম্পানি নম্বর 02519173)।

